2.3 การประกอบธุรกิจของแต่ละสายผลิตภัณฑ์

1.  การดำเนินงานเหมืองแร่ดีบุก

บริษัท ทุ่งคาฮาเบอร์ จำกัด (มหาชน)
เป็นผู้ถือประทานบัตรทำเหมืองแร่ดีบุกในทะเลบริเวณอ่าวภูเก็ต จ.ภูเก็ต จำนวน 3 แปลง ได้แก่
ประทานบัตรเลขที่ 18066/13050 มีอายุถึงปี 2549 ประทานบัตรเลขที่ 18064/13448 และ
18065/13449 มีอายุถึงปี 2551 โดยประทานบัตรทั้ง 3 แปลง ครอบคลุมเนื้อที่รวมประมาณ
23.64 ตารางกิโลเมตร

ในการทำเหมือง บริษัทฯ ได้ทำสัญญาว่าจ้างผู้รับจ้าง 1 ราย พร้อมอุปกรณ์เรือขุดแร่
เพื่อทำเหมืองแร่ในทะเล โดยสัญญาฉบับปัจจุบันมีอายุถึงวันที่ 31 มกราคม 2548

2.3.1.1 ลักษณะผลิตภัณฑ์

การผลิตแร่ดีบุกจะใช้เรือดูดแร่พร้อมอุปกรณ์ของผู้รับจ้าง โดยรายได้จากเหมืองแร่ดีบุกของบริษัทฯ
จะขึ้นอยู่กับราคาและปริมาณของดีบุกที่ผลิตได้
ทั้งนี้เมื่อปีที่ผ่านมาราคาดีบุกมีการปรับตัวสูงขึ้นประมาณร้อยละ 25
แต่เนื่องจากปริมาณเรือที่ดำเนินการลดจำนวนลง ทำให้ผลผลิตดีบุกในปี 2546 มีปริมาณ 1,728
หาบ (103,680 กิโลกรัม) และบริษัทฯ มีรายได้จากเหมืองแร่ดีบุก 20.8 ล้านบาท

2.3.1.2 ตลาดและภาวะการแข่งขัน

นโยบายและลักษณะการตลาดของผลิตภัณฑ์

ในการดำเนินงานเหมืองแร่ดีบุก ผลิตภัณฑ์จะถูกซื้อโดยบริษัทถลุงแร่รายหนึ่งในประเทศ
ราคาดีบุกเป็นไปตามมาตรฐานสากล ขึ้นลงตามความต้องการในตลาดโลก
ทั้งนี้การขายแร่ดีบุกของบริษัทฯ จะยึดตามราคาตลาดดีบุกของกรุงกัวลาลัมเปอร์ประเทศมาเลเซีย
ซึ่งในช่วงปี 2546 ราคาดีบุกในเดือนเมษายนเท่ากับ 4.35 เหรียญสหรัฐต่อกิโลกรัม และ 6.03
เหรียญสหรัฐต่อกิโลกรัมในเดือนธันวาคม

(1) ภาวะการแข่งขัน

ไม่มีคู่แข่งสำคัญด้านการทำเหมืองแร่ดีบุกในประเทศไทย
แม้ว่าจะมีบริษัทเหมืองแร่อีกหนึ่งบริษัทที่มีประทานบัตรทำเหมืองแร่ในทะเลด้วย

3.  การจัดหาผลิตภัณฑ์

(1) ลักษณะการจัดให้ได้มาซึ่งผลิตภัณฑ์

สัญญาว่าจ้างการทำเหมืองแร่

บริษัทฯ ได้ทำสัญญาว่าจ้าง ห้างหุ้นส่วนจำกัดเรือดูดแร่ไทย เป็นผู้ดำเนินการทำเหมืองแร่ในทะเล
โดยมีวิศวกรควบคุมของบริษัทตรวจสอบการดำเนินงานของผู้รับจ้างเพื่อให้เป็นไปตามสัญญาจ้างซึ่งทำเป็นปีต่อปี
โดยหากผู้รับจ้างประสงค์จะนำเรือดูดแร่ลำอื่น เข้ามาดำเนินงานจะต้องแจ้งให้บริษัททราบล่วงหน้า
สาระสำคัญของสัญญาว่าจ้างมีดังนี้ เช่น

- สัญญาจ้างมีกำหนดระยะเวลา ตั้งแต่วันที่ 31 มกราคม 2547 - 31 มกราคม 2548

-   ผู้รับจ้างจะเป็นผู้รับผิดชอบแต่เพียงผู้เดียว ในความเสียหายใดๆ
    อันอาจเกิดแก่บุคคลหรือทรัพย์สินใดๆ ซึ่งเป็นของลูกจ้างหรือพนักงานของผู้รับจ้างเอง
    และรวมถึงความเสียหายใดๆ
    ซึ่งเกิดแก่บุคคลภายนอกหรือทรัพย์สินของบุคคลภายนอกนั้นตลอดระยะเวลาตามสัญญา
    โดยผู้รับจ้างสัญญาจะจัดทำประกันภัยคุ้มครองไว้ในวงเงินไม่น้อยกว่า 500,000 บาท

  - ผู้รับจ้างเป็นผู้จัดหาเครื่องจักรอุปกรณ์การทำเหมือง ค่าใช้จ่ายในการใช้
  และการบำรุงรักษาเครื่องจักรอุปกรณ์ดังกล่าว รวมถึงค่าใช้จ่ายในการทำเหมืองทั้งหมด

  - การเก็บรักษาแร่ที่ขุดได้ในแต่ละวัน จะต้องเก็บในสถานที่ที่มั่นคงปลอดภัย ที่บริษัทเห็นชอบ
  การเก็บตัวอย่างแร่เพื่อวิเคราะห์หาปริมาณโลหะดีบุกต้องมีตัวแทนของบริษัทร่วมกระทำด้วย
  หรือทำต่อหน้าตัวแทนของบริษัท

  - การขายแร่จะขายในนามบริษัทเท่านั้น โดยขายให้กับบริษัท ไทยแลนด์สเมลติ้งแอนรีไฟนิ่ง
  จำกัด น้ำหนักแร่ที่ขายให้ถือตามเอกสารของผู้ซื้อ
  ราคาที่ขายให้ถือตามราคาตลาดแร่ดีบุกของกรุงกัวลาลัมเปอร์ มาเลเซีย

  - การจ่ายค่าจ้างให้ผู้รับจ้าง จะจ่ายให้เมื่อบริษัทได้รับเงินค่าขายแร่จากผู้ซื้อแร่เต็มจำนวนแล้ว

  - หากผู้รับจ้างทำผิดสัญญาจ้างอย่างหนึ่งอย่างใด ผู้รับจ้างยินยอมให้บริษัทปรับเป็นเงิน
  ตามข้อกำหนดในสัญญา หรือเต็มตามวงเงินค้ำประกัน เป็นต้น

กำลังการผลิตและปริมาณการผลิต

แหล่งแร่ดีบุกในทะเลบริเวณคำขอประทานบัตรมีลักษณะเป็นลานแร่
วิธีการทำเหมืองทำโดยใช้เรือดูดเพื่อดูดเนื้อดินปนแร่ขึ้นมาเพื่อแยกเอาเนื้อแร่ดีบุกไปถลุงและจำหน่าย
บริเวณที่ผู้รับจ้างทำเหมืองอยู่ในปัจจุบันมีเนื้อที่ประมาณ 19.1 ตารางกิโลเมตร
ซึ่งยังมีปริมาณสำรองแหล่งแร่มากพอควร จึงไม่มีความเสี่ยงในการผลิตแร่ดีบุก
ปริมาณแร่ดีบุกที่ผลิตได้จะขึ้นอยู่กับกำลังการผลิตของเรือดูดแร่ และสภาวะอากาศ เช่น
ฤดูมรสุมจะไม่สามารถดูดแร่ได้ เป็นต้น อย่างไรก็ตามปริมาณแร่ที่ผลิตได้และส่งไปจำหน่าย
ยังไม่เพียงพอต่อความต้องการ

(2) ผลกระทบต่อสิ่งแวดล้อม

ปฏิบัติตามกฎข้อบังคับของหน่วยงานของรัฐในท้องถิ่นเกี่ยวกับการทำเหมืองแร่ในทะเล
กฎระเบียบต่าง ๆ เหล่านี้ดูแลและบังคับใช้โดยกรมเจ้าท่า จังหวัดภูเก็ต

กระบวนการทำเหมืองแร่ดีบุกในทะเล จะใช้น้ำทะเลในการแต่งแร่ และการทำความสะอาด
การระบายน้ำทิ้งรวมกับมูลดินทรายจะถูกปล่อยกลับลงสู่ทะเล
จากการที่แหล่งแร่อยู่ในระดับน้ำลึกมีคลื่นลมแรง ประกอบด้วยกระแสน้ำขึ้นลงวันละ 2 ครั้ง
ได้ช่วยทำให้มูลดินทรายจากการล้างแร่ตกตะกอนอย่างรวดเร็ว
โดยตะกอนมูลดินทรายที่ปล่อยทิ้งจะวนตัวลงสู่พื้นทะเลและถมกลับคืนไปยังบริเวณที่ได้ทำการขุดแร่ผ่านไปแล้ว
ในบางกรณีตะกอนมูลดินทรายอาจจะกองตัวเป็นเนินดินใต้ทะเล
ก็จะถูกกระแสน้ำพัดพาช่วยปรับสภาพให้เป็นพื้นราบได้
ถึงแม้จะมีธรรมชาติช่วยปรับพื้นท้องทะเลโดยไม่ทำให้เกิดผลกระทบต่อสิ่งแวดล้อม
แต่บริษัทก็ได้มีการชำระค่าธรรมเนียมชดเชยในการทิ้งมูลดินทรายและน้ำขุ่นข้นลงในทางน้ำสาธารณะให้กับภาครัฐทุกปีเป็นเงินประมาณ
310,300 บาท

นอกจากนี้ บริษัทยังได้ทำการตรวจวัดคุณภาพน้ำจำนวน 7 จุด ภายในบริเวณพื้นที่ประทานบัตร
ตัวแปรในการตรวจสอบได้แก่ อุณหภูมิ ความเป็นกรด-ด่าง ปริมาณเกลือ ออกซิเจน คราบน้ำมัน
ตะกั่ว ปรอท สารหนู แคดเมียม เหล็ก โครเมียม ทองแดง และแมงกานีส
ในแต่ละจุดที่ตรวจวัดจะตรวจวัดที่ระดับความลึก 1 เมตรจากผิวน้ำ และที่ระดับกึ่งกลางความลึก
ผลการวิเคราะห์คุณภาพตัวอย่างน้ำในพื้นที่ประทานบัตรพบว่า
น้ำมีคุณภาพมาตรฐานตามประกาศคณะกรรมการสิ่งแวดล้อมแห่งชาติ ทั้งนี้ค่าตรวจวิเคราะห์คุณภาพน้ำ
7 จุดเป็นเงินประมาณ 110,000 ต่อปี

2.  การดำเนินงานเหมืองหินแอนดิไซท์

เหมืองหินแอนดีไซท์ของบริษัท ทุ่งคาฮาเบอร์ฯ ตั้งอยู่ที่อำเภอแก่งคอย จังหวัดสระบุรี
ห่างจากกรุงเทพฯ ราว 140 กิโลเมตร บริเวณเหมืองหินมีพื้นที่ประมาณ 215 ไร่ (344,000
ตารางเมตร) รวมทั้งมีพื้นที่โรงโม่หิน พื้นที่บริการและซ่อมบำรุง และพื้นที่สำหรับกองวัสดุ

คำขออนุญาตประทานบัตรอายุ 10 ปีของบริษัทฯ ได้รับการอนุมัติในเดือนพฤษภาคม 2542
ส่วนคำขออนุญาตประทานบัตรอายุ 10 ปีของบริษัท สินธนา รีซอร์ส จำกัด ในนามบริษัท
ทุ่งคาฮาเบอร์ฯ โดยกระทรวงอุตสาหกรรมได้อนุมัติคำขอฯ เมื่อปลายปี 2546 และบริษัท
ทุ่งคาฮาเบอร์ฯ จะเริ่มดำเนินการทำเหมืองในพื้นที่ดังกล่าวประมาณต้นปี 2547

2.3.2.1 ลักษณะผลิตภัณฑ์

บริษัท ทุ่งคาฮาเบอร์ฯ ได้ว่าจ้างบริษัท ชลสิน จำกัด ดำเนินการบดย่อยหินตั้งแต่เดือนมิถุนายน
2541 บริษัท ชลสินฯ มีประสบการณ์ในการโม่หินระหว่างการทำเหมืองใต้ดินที่เหมืองโต๊ะโม๊ะ
ทางตอนใต้ของประเทศไทย บริษัท ชลสินฯ ได้รับใบอนุญาตประกอบกิจการโรงงานโม่หิน เมื่อวันที่
31 ธันวาคม 2545 ใบอนุญาตดังกล่าวมีอายุถึง 5 ปี และจะได้รับการต่ออายุคราวละ 5 ปี

เครื่องจักรกลที่สำคัญในการบดย่อยหินประกอบด้วยเครื่องบดหยาบ (Jaw Crusher)
เครื่องบดแบบระฆังคว่ำ (Cone Crusher) ตะแกรงสั่นคัดขนาด และสายพานลำเลียงแร่
การบดย่อยหินจะเริ่มจากป้อนหินที่บรรทุกมาจากขุมเหมืองเข้าสู่เครื่องบดหยาบ
และลำเลียงด้วยสายพานเข้าสู่เครื่องบดแบบระฆังคว่ำตามลำดับ
โดยในแต่ละช่วงจะมีตะแกรงสั่นคัดขนาดเพื่อแยกขนาดของหินออกเป็นผลิตภัณฑ์ชนิดต่างๆ ปัจจุบัน
กำลังการผลิตหินของโรงงานบดย่อยหินประมาณ 150 ตันต่อชั่วโมง
โดยชนิดของผลิตภัณฑ์ที่ได้จากการบดย่อยหินประกอบด้วย

-   หินโรยทางรถไฟ (ขนาด 1-2.5 นิ้ว) คิดเป็นร้อยละ 50-60 ใช้สำหรับก่อสร้างทางรถไฟ

-   หินคลุกดิน คิดเป็นร้อยละ 15-20 ใช้สำหรับบดอัดปูพื้นถนน ฯลฯ

-   หินพิเศษ ¾ นิ้ว คิดเป็นร้อยละ 15-20 ใช้ในการก่อสร้างอาคาร หมอนคอนกรีตรองรางรถไฟ
    งานคอนกรีตกำลังอัดสูง ฯลฯ

-   หินเกล็ด (ขนาด ½ นิ้ว) คิดเป็นร้อยละ 5-10 ใช้สำหรับงานคอนกรีต ถนนลาดยาง ฯลฯ

-   หินฝุ่น (ขนาดเล็กกว่า ½ นิ้ว) คิดเป็นร้อยละ 5-10 ใช้ปูผิวหน้าดิน ทำอิฐบล็อก ฯลฯ

ผลิตภัณฑ์ที่ผลิตได้ทั้งหมดนี้สามารถขายได้ อย่างไรก็ตาม การทำตลาด การขาย และการตั้งราคา
จะขึ้นอยู่กับการผลิตให้ได้ตามข้อกำหนดของลูกค้า และมาตรฐานของผลิตภัณฑ์

2.3.2.2 ตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์

ผลิตภัณฑ์ของบริษัทฯ สามารถนำไปใช้ในงานก่อสร้าง และงานซ่อมบำรุงต่าง ๆ เช่น
หินโรยทางรถไฟ หินAggregate ¾” สำหรับทำหมอนคอนกรีตรองรางรถไฟ หินคลุก
หินสำหรับผิวถนนแอสฟัลท์ และหินเนื้อหยาบสำหรับการก่อสร้างเขื่อน ปัจจุบันทางภาครัฐฯ
ได้กำหนดคุณสมบัติของหินโดยให้ใช้หินภูเขาไฟ เป็นหินสำหรับงานโรยทางรถไฟ
และงานปูพื้นผิวถนนบางประเภท ซึ่งหินปูนจะขาดคุณสมบัติไม่ตรงตามมาตรฐาน
การใช้หินแอนดีไซท์จะช่วยลดปริมาณปูนซีเมนต์ที่ใช้ในงานโครงสร้างและในส่วนของโครงสร้างเหล็กในการก่อสร้างอาคาร

บริษัทฯ มีแผนที่จะเพิ่มส่วนแบ่งทางการตลาดและสร้างมูลค่าเพิ่มให้กับหินAggregate ¾”
ซึ่งเป็นผลิตภัณฑ์ที่สำคัญอีกอย่างหนึ่งของบริษัทฯของหินแอนดีไซท์
โดยมีแผนที่จะพัฒนาที่จะผลิตและจัดจำหน่ายหมอนคอนกรีตรองรางรถไฟโดยตรง
จากการเปลี่ยนแปลงทางด้านการตลาดดังกล่าว บริษัทฯ
ได้จ้างบุคลากรที่มีความรู้ความชำนาญด้านการผลิตหมอนคอนกรีตรองรางรถไฟ รวมถึงการตลาดด้วย

1 การขายหินคลุก ¾” จากความพยายามของฝ่ายการตลาด ทำให้มีปริมาณจำหน่ายหิน ¾”
เพิ่มขึ้นอย่างมาก ผู้ประกอบการก่อสร้างขนาดใหญ่ตระหนักดีถึงคุณภาพของหินของบริษัทฯ และในปีนี้
หิน Aggregate ของบริษัทฯ
ได้รับการกำหนดว่าเป็นหินที่มีคุณสมบัติตรงและเหมาะสมกับงานพื้นผิวถนนโดยกรมทางหลวง ทั้งนี้
บริษัทฯ ได้ปรับราคาหิน Aggregate หินปูพื้นถนน และหินอื่นๆ เพิ่มขึ้นจากปีที่ผ่านมา
เพื่อให้สอดคล้องกับความต้องการของตลาด

2 หินโรยทางรถไฟ ปี 2546 มียอดขายหินโรยทางรถไฟค่อนข้างต่ำ อย่างไรก็ตาม
จากการที่มีการปรับโครงสร้างผู้บริหารของการรถไฟแห่งประเทศไทยนั้น คาดว่าในปี 2547
การรถไฟแห่งประเทศไทยจะมีการซ่อมแซมบำรุงรักษาและพัฒนาเส้นทางมากขึ้น
โดยเฉพาะในภาคกลางและภาคตะวันออกเฉียงเหนือ
ซึ่งเป็นพื้นที่ที่มีความได้เปรียบเชิงแข่งขันสูงตามแผนการขยายโครงการรถไฟรางคู่

3 การก่อสร้างหมอนคอนกรีตรองรางรถไฟ
จากการที่การรถไฟแห่งประเทศไทยมีความมุ่งมั่นที่จะปรับปรุงระบบทางเดินรถไฟทั่วประเทศ
และขยายเส้นทางเดินรถไฟนั้น
ทำให้ต้องมีการปรับปรุงทางรถไฟเดิมและเปลี่ยนหมอนรางรถไฟเดิมเป็นหมอนคอนกรีต
ซึ่งหินAggregateของบริษัทฯ
ได้รับการพิสูจน์ว่าเหมาะสมที่สุดในการก่อสร้างหมอนคอนกรีตรองรางรถไฟ ทั้งนี้ บริษัทฯ
มีแผนที่จะเข้าร่วมการประมูลโครงการดังกล่าว

ในการเตรียมการสำหรับโครงการดังกล่าว บริษัทฯ
จะร่วมลงทุนกับบริษัทที่มีประสบการณ์ทางด้านการวางรางรถไฟ
เพื่อความร่วมมือและเป็นการวางพื้นฐานสำหรับโครงการในอนาคต บริษัทฯ
ได้รับข้อเสนอให้จัดหาหมอนคอนกรีตรองรางรถไฟสำหรับเส้นทางระหว่างเวียงจันทน์ ประเทศลาว
กับ จังหวัดอุดรธานี ซึ่งขณะนี้อยู่ในระหว่างการรอการยืนยัน

  (ข) ภาวะการแข่งขัน

หินแอนดีไซท์มีข้อได้เปรียบทางการตลาดเหนือกว่าคู่แข่งขันหลายประการ คือ
ในเรื่องของต้นทุนค่าขนส่ง เนื่องจากที่ตั้งของเหมืองหินอยู่ห่างจากกรุงเทพฯ เพียง 140 กิโลเมตร
และเหมืองหินยังตั้งอยู่ระหว่างพื้นที่ในส่วนที่จะขยายและพัฒนาเป็นแหล่งอุตสาหกรรมทั้งทางด้านทิศเหนือและทิศตะวันออกเฉียงเหนือของกรุงเทพฯ
ทั้งนี้ในบริเวณใกล้เคียง ยังมีผู้ผลิตอีกรายคือที่ อ.วิหารแดง
แต่เป็นการผลิตสำหรับใช้ภายในโครงการของตนเองเป็นส่วนใหญ่ ซึ่งไม่เพียงพอต่อความต้องการ

ทั้งนี้ หินที่มีคุณสมบัติตรงมาตรฐานตามความต้องการของการรถไฟแห่งประเทศไทยมีอยู่ไม่มากนัก
ตัวอย่างเช่น หินแอนดีไซท์ ซึ่งมีคุณสมบัติตามที่กำหนด คือมีความแข็งแกร่ง
และเป็นหินที่เกิดจากภูเขาไฟ สำหรับคู่แข่งนั้น มีหินประเภทหินอัคนีจำพวกไดโอไรท์แกรนิต
และหินบะซอล์ล แต่หินปูนไม่มีคุณสมบัติดังกล่าว

2.3.2.3 การจัดหาผลิตภัณฑ์

  (ก) ลักษณะการจัดให้ได้มาซึ่งผลิตภัณฑ์

แหล่งแร่ (หินแอนดีไซท์) ที่สำรวจพบในเขตประทานบัตร
พบเกิดอยู่ตั้งแต่ผิวดินลงไปจนถึงความลึกมากกว่า 30 เมตร
แหล่งแร่มีการแผ่กระจายตัวเป็นบริเวณกว้างทั้งในแนวระนาบและแนวดิ่ง
เมื่อคิดคำนวณปริมาณสำรองแหล่งแร่จากผิวดินลงไปถึงความลึก 30 เมตร
มีปริมาณสำรองแหล่งแร่ราว 12 ล้านตัน และมีปริมาณสำรองแหล่งแร่ราว 15 ล้านตัน
เมื่อคิดที่ความลึก 40 เมตร

การทำเหมืองจะทำเป็นลักษณะเหมืองหาบ (Open Pit) แบบขั้นบันไดเริ่มจากผิวดินลงไป
ซึ่งประกอบด้วยการปรับพื้นหน้าดินให้ราบเพื่อให้รถบรรทุกวิ่งได้ การควบคุมการเจาะระเบิดหิน
การขุดตักและขนส่งวัตถุดิบไปป้อนเครื่องบดย่อยหิน หรือกองไว้ยังที่เก็บกองวัตถุดิบ
การทำเหมืองและการบดย่อยหินจะสอดคล้องกับคำสั่งซื้อของลูกค้าและการจัดส่ง
ทั้งนี้เพื่อให้ต้นทุนในการดำเนินงานสัมพันธ์กัน

  (ข) ผลกระทบต่อสิ่งแวดล้อม

เหมืองหินแอนดีไซท์ ผลกระทบต่อสิ่งแวดล้อมที่สำคัญ เช่น
การทำลายสภาพหน้าดินในบริเวณที่ขุดทำเหมือง
มลพิษทางเสียงและการเกิดฝุ่นละอองจากการบดย่อยหิน แรงสั่นสะเทือนจากการระเบิดหิน เป็นต้น
มาตรการป้องกันและลดผลกระทบต่อสิ่งแวดล้อม
รวมไปถึงการฟื้นฟูสภาพพื้นที่ได้รับความเห็นชอบจากสำนักงานนโยบายและแผนสิ่งแวดล้อมแล้ว
การตรวจสอบดูแลความปลอดภัยในการทำงาน
และการดำเนินงานทำเหมืองอยู่ภายใต้การกำกับดูแลของกรมทรัพยากรธรณีและสำนักงานแรงงานจังหวัด
มาตรการป้องกันและลดผลกระทบสิ่งแวดล้อม และความปลอดภัยในการทำงานที่สำคัญ ได้แก่

-   การปลูกต้นไม้เป็นแนวรอบพื้นที่โครงการ ซึ่งได้เริ่มก่อนดำเนินการทำเหมือง
    เพื่อช่วยลดระดับเสียงจากการบดย่อยหิน และลดปริมาณฝุ่นที่ลอยออกนอกพื้นที่โครงการ
    โดยการปลูกต้นไม้ที่ได้ดำเนินการไปแล้วเป็นเงินประมาณ 50,000 บาท

-   การเก็บกองหน้าดินบริเวณทำเหมืองและการปรับสภาพพื้นหน้าเหมืองให้อยู่ในสภาพที่ดี
    เพื่อความปลอดภัยในการทำงานและการฟื้นฟูสภาพในภายหลัง ซึ่งมีค่าใช้จ่ายประมาณ 8,000
    บาทต่อเดือน

-   การควบคุมการระเบิดหินให้ถูกต้องตามหลักวิชาการเพื่อลดแรงสั่นสะเทือน
    และลดการปลิวกระเด็นของเศษหินออกนอกพื้นที่โครงการ

-   การฉีดพ่นน้ำตามจุดต่างๆ ในกระบวนการบดย่อยหินเพื่อลดปริมาณฝุ่นละออง

-   การจัดหาอุปกรณ์ป้องกันให้กับพนักงานขณะปฏิบัติหน้าที่ เช่น หมวกนิรภัย รองเท้านิรภัย
    หน้ากากป้องกันฝุ่น ปลั๊กเสียบหูป้องกันเสียง เป็นต้น ค่าอุปกรณ์ป้องกันภัยประมาณ 48,000
    บาทต่อปี นอกจากนี้บริษัทฯ ยังจัดให้มีการตรวจสุขภาพประจำปีของพนักงาน
    โดยมีค่าใช้จ่ายดังกล่าวเป็นเงิน 40,000 บาทต่อปี

  2.3.3 การดำเนินงานเหมืองแร่ทองคำ

บริษัท ทุ่งคำ จำกัด เป็นบริษัทสำรวจและทำเหมืองแร่ที่ได้จดทะเบียนที่จังหวัดเลย
ภายใต้การควบคุมและบริหารโดย บริษัท ทุ่งคาฮาเบอร์ จำกัด (มหาชน) โดยบริษัท ทุ่งคำ จำกัด
ได้รับสัมปทานการสำรวจแร่ ในพื้นที่อาชญาบัตรพิเศษแปลงที่ 4 จังหวัดเลย เมื่อปี 2534
และได้ชำระเงินโบนัสจำนวน 5.8 ล้านบาท ให้กับกรมทรัพยากรธรณี

บริษัทฯ ได้เริ่มทำการสำรวจหาแหล่งแร่เมื่อปี 2534
โดยวิธีการสำรวจที่ได้ดำเนินการไปแล้วประกอบด้วย การสำรวจธรณีวิทยา
การแปลภาพถ่ายทางอากาศ การสำรวจธรณีเคมี (วิเคราะห์ตัวอย่างดินและหิน)
การสำรวจธรณีฟิสิกส์ การขุดร่องสำรวจ และการเจาะสำรวจ
อย่างไรก็ตามในบางพื้นที่ยังไม่สามารถสำรวจอย่างละเอียดได้
เนื่องจากต้นทุนการสำรวจค่อนข้างสูง
และปัญหาในการขออนุญาตให้เข้าสำรวจแร่จากหน่วยงานราชการที่เกี่ยวข้อง ปัจจุบันบริษัทฯ
ได้ลงทุนสำรวจไปแล้วเป็นจำนวนเงินประมาณ 330 ล้านบาท

2.3.3.1 ลักษณะผลิตภัณฑ์

การทำเหมืองแร่ทองคำในกลุ่มคำขอประทานบัตรชุดแรก จำนวน 6
แปลงนั้นจะเริ่มดำเนินการเมื่อได้รับอนุมัติประทานบัตรจากกระทรวงอุตสาหกรรม
ซึ่งคาดว่าจะเริ่มกระบวนการผลิตได้ประมาณ 1 ปี หลังจากการได้รับอนุมัติประทานบัตร
โดยในระยะแรกของการผลิต จะมีกำลังการผลิตประมาณ 1,000 ตันต่อวัน

2.3.3.2 ตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์

ในการดำเนินงานเหมืองแร่ทองคำ ผลิตภัณฑ์จะถูกซื้อโดยบริษัทถลุงแร่ในต่างประเทศที่ได้มาตรฐาน
โดยราคาทองคำเป็นไปตามมาตรฐานสากล และขึ้นลงตามความต้องการในตลาดโลก ทั้งนี้
รัฐจะได้รับสิทธิพิเศษในการซื้อในราคาเดียวกับราคาตลาดโลก
ซึ่งเปรียบเสมือนว่าได้จำหน่ายผลิตภัณฑ์คืนให้กับรัฐบาล

(2) ภาวะการแข่งขัน

เนื่องจากราคาของทองคำอิงกับราคาในตลาดนานาชาติ ดังนั้น
แม้ว่าจะมีผู้ประกอบการในประเทศเพิ่มขึ้น แต่จะไม่มีผลกระทบต่อราคาทองคำในตลาดโลกนัก

2.3.3.3 การจัดหาผลิตภัณฑ์

(1) ลักษณะการจัดให้ได้มาซึ่งผลิตภัณฑ์

การอนุญาตประทานบัตร

ปัจจุบันบริษัท ทุ่งคำ จำกัด
ถือครองคำขอและสิทธิ์ในการสำรวจแหล่งแร่ในพื้นที่อาชญาบัตรพิเศษแปลงที่ 4 จ. เลย
ครอบคลุมพื้นที่ราว 88 ตารางกิโลเมตร ซึ่งในพื้นที่ดังกล่าวนี้บางส่วนเป็นพื้นที่ขอประทานบัตร
เพื่อทำเหมืองแร่ทองคำ โดยกลุ่มคำขอประทานบัตรชุดแรกที่ขออนุมัติประทานบัตรนี้มีจำนวนนี้ 6
แปลง รวมเนื้อที่ประมาณ 1,290 ไร่
และอยู่ในเขตความรับผิดชอบของหน่วยงานราชการที่เกี่ยวข้องหลายหน่วยงานทำให้ขั้นตอนการอนุมัติประทานบัตรดำเนินไปค่อนข้างล่าช้า
อย่างไรก็ตาม บริษัทฯ
ได้ดำเนินการขออนุญาตการทำเหมืองแร่ทองคำจากหน่วยงานราชการที่เกี่ยวข้อง เช่น
การอนุมัติโครงการของสำนักงานนโยบายและแผนสิ่งแวดล้อม การอนุญาตให้ใช้พื้นที่ ส.ป.ก.
เพื่อทำเหมืองแร่ การอนุญาตให้ใช้พื้นที่ป่าไม้จากกรมป่าไม้เพื่อการทำเหมืองแร่ เป็นต้น ซึ่งเมื่อวันที่
14 มีนาคม 2546 บริษัทฯ ได้รับอนุมัติประทานบัตรทั้ง 6
แปลงอย่างเป็นทางการจากรัฐมนตรีว่าการกระทรวงอุตสาหกรรม
โดยบริษัทได้จ่ายค่าตอบแทนเป็นจำนวน 6.5 ล้านบาทให้กับภาครัฐ สำหรับออกประทานบัตรชุดแรก

  การได้รับการส่งเสริมการลงทุนจากคณะกรรมการส่งเสริมการลงทุน (BOI)

คณะกรรมการส่งเสริมการลงทุนได้อนุมัติคำขอของบริษัท ทุ่งคำฯ เมื่อวันที่ 14 ตุลาคม 2542
ให้บริษัทฯ ได้รับสิทธิพิเศษหลังจากที่ได้รับอนุมัติประทานบัตร ประกอบด้วย

1.  ได้รับยกเว้นภาษีนำเข้าเครื่องจักรทั้งหมดเป็นระยะเวลา 2 ปี

2.  ได้รับลดหย่อนภาษีนำเข้าวัตถุดิบร้อยละ 75 เป็นระยะเวลา 5 ปี

3.  ได้รับยกเว้นภาษีเงินได้เป็นระยะเวลา 8 ปี และได้รับลดหย่อนภาษีเงินได้ร้อยละ 50 สำหรับ
    5 ปีถัดไป

ปริมาณสำรองและศักภาพของแหล่งแร่ทองคำ

จากวิธีการสำรวจที่กล่าวมาข้างต้น
บริษัทได้ตรวจพบบริเวณที่มีศักยภาพของแหล่งแร่ทองคำหลายบริเวณด้วยกัน
รวมไปถึงแหล่งแร่โลหะชนิดอื่น เช่น ทองแดง ตะกั่ว สังกะสี เป็นต้น
สำหรับบริเวณที่มีศักยภาพของทองคำสูงที่บริษัทได้ดำเนินการเจาะสำรวจในขั้นละเอียดแล้วมี 7
บริเวณ รวมจำนวนหลุมเจาะสำรวจ 346 หลุม ความลึกรวม 31,200 เมตร
ซึ่งมีทั้งหลุมเจาะสำรวจแบบเก็บตัวอย่างหินแท่ง (Core Drilling)
และชนิดเก็บตัวอย่างเป็นเศษหินป่น (Reverse Circulation Drilling)

การประเมินปริมาณสำรองแหล่งแร่ทองคำ
ได้ดำเนินการโดยนักธรณีวิทยาที่ปรึกษาผู้มีความชำนาญที่จดทะเบียนในประเทศออสเตรเลีย (AIMM)
ร่วมกับนักธรณีวิทยาของบริษัท โดยอาศัยผลจากการเจาะสำรวจเป็นข้อมูลหลักในการประเมิน
ผลการประเมินปริมาณสำรองแหล่งแร่ของพื้นที่เจาะสำรวจทั้ง 7 แห่ง
พบว่ามีปริมาณสำรองแหล่งแร่ทองคำประมาณ 3.46 ล้านตัน มีความสมบูรณ์ของทองคำเฉลี่ย 4.38
กรัมต่อตัน ซึ่งสามารถผลิตเป็นทองคำบริสุทธิ์ได้ประมาณ 440,000 ออนซ์ หรือประมาณ 15 ตัน

(2) ผลกระทบต่อสิ่งแวดล้อม

บริษัทฯ ได้ทำการศึกษาผลกระทบสิ่งแวดล้อมร่วมกับบริษัทที่ปรึกษา ได้แก่ บริษัท เอส.พี.เอส.
คอนซัลติ้ง จำกัด บริษัท NSR Environmental Consulting Pty Ltd และบริษัท
Environmental Geochemistry International Pty Ltd ประเทศออสเตรเลีย
และภาควิชาเทคโนโลยีธรณี มหาวิทยาลัยขอนแก่น
รายละเอียดของการศึกษาครอบคลุมถึงสภาพความเหมาะสมของพื้นที่โครงการ
ทรัพยากรป่าไม้และสัตว์ป่า ปฐพีวิทยา อุทกวิทยาและคุณภาพน้ำ คุณสมบัติทางเคมีของหิน
คุณสมบัติทางกายภาพของดินที่จะนำมาใช้ในการก่อสร้างอ่างเก็บกากแร่ และวิธีการบำบัดน้ำเสีย

บริษัทได้นำเสนอรายงานการวิเคราะห์ผลกระทบสิ่งแวดล้อม
รวมถึงมาตรการป้องกันลดและแก้ไขผลกระทบสิ่งแวดล้อมต่อสำนักงานนโยบายและแผนสิ่งแวดล้อม
ซึ่งสำนักงานนโยบายฯ ได้มีมติเห็นชอบกับรายงานแล้ว และสำนักงานนโยบายฯ
ได้กำหนดมาตรการป้องกันและแก้ไขผลกระทบต่อสิ่งแวดล้อมไว้ให้กับบริษัทแล้ว

เมื่อบริษัทฯ เริ่มดำเนินโครงการทำเหมือง จะมีหน่วยงานราชการที่เกี่ยวข้อง เช่น
กรมทรัพยากรธรณี สำนักงานนโยบายและแผนสิ่งแวดล้อม กรมป่าไม้ องค์การบริหารส่วนท้องถิ่น
เป็นต้น เข้ามาตรวจสอบการปฏิบัติงานของบริษัทอยู่เสมอ นอกจากนี้
บริษัทยังต้องรายงานผลการตรวจสอบคุณภาพน้ำ และตัวแปรอื่นๆ เสนอต่อหน่วยงานราชการทุกเดือน
ซึ่งค่าใช้จ่ายในการดำเนินการเกี่ยวกับสิ่งแวดล้อมประมาณ 100,000 บาทต่อเดือน

2.3.4 การพัฒนาอสังหาริมทรัพย์

  2.3.4.1 บริษัท สกายคลิฟฟ์ จำกัด

บริษัทฯ ถือหุ้นในอัตราร้อยละ 75 ในบริษัท สกายคลิฟฟ์ จำกัด เจ้าของที่ดินจำนวน 3 ไร่ 1 งาน
61.9 ตารางวา (5,447.60 ตารางเมตร) บนถนนรัชดาภิเษก
จากการที่ตลาดอสังหาริมทรัพย์ฟื้นตัว บริษัท สกายคลิฟฟ์ฯ ได้ดำเนินแผนสร้างอาคารที่พักอาศัย 29
ชั้นซึ่งอยู่บริเวณใกล้เคียงกับทางเข้าออกทางรถไฟฟ้าใต้ดิน
เส้นทางด่วนและมอเตอร์เวย์ที่จะไปสนามบินแห่งใหม่ รวมทั้งใกล้เคียงห้างสรรพสินค้า
บนที่ดินบริเวณดังกล่าว แผนเบื้องต้นของโครงการนี้เรียบร้อยแล้วรวมทั้งการออกแบบแปลน
และใบอนุญาตก่อสร้างอาคาร รวมทั้งการวางแผนการตลาด จากการก่อสร้างดังกล่าวทำให้บริษัทฯ
ต้องย้ายสำนักงานมาที่อาคารสำนักงานเมืองไทย-ภัทร 1 ถนนรัชดาภิเษก

ทั้งนี้ บริษัทฯ
ได้เชิญผู้รับเหมาที่มีความชำนาญทางด้านก่อสร้างอาคารสูงเพื่อทำการประมูลก่อสร้างอาคาร
ซึ่งขณะนี้อยู่ในระหว่างการเจรจากับผู้รับเหมาจำนวน 3 ราย โดยบริษัทฯ
คาดว่าจะคัดเลือกได้ประมาณเดือนเมษายน 2547

2.  ที่ดินที่จังหวัดภูเก็ต

  ก. การซื้อขายที่ดิน

เมื่อเดือนกันยายน 2544 บริษัทฯ ทำสัญญาขายที่ดินของบริษัทฯ รวมพื้นที่ 8 ไร่ 1 งาน 42.30
ตารางวา ในราคาไร่ละ 1.3 ล้านบาท รวมเป็นเงินทั้งสิ้น 10,862,475 บาท
(เมื่อเปรียบเทียบกับราคาตามบัญชีที่ 137,600 บาท) และดำเนินการเรียบร้อยแล้วนั้น
ในปีนี้บริษัทฯ ได้เข้าทำสัญญาซื้อขายที่ดินกับธนาคารไทยพาณิชย์ จำกัด (มหาชน)
เพื่อซื้อที่ดินบริเวณอ่าวภูเก็ตติดกับที่ดินของบริษัท รวมพื้นที่ 6 ไร่ 3 งาน 51.3 ตารางวา
รวมเป็นเงินทั้งสิ้น 25 ล้านบาท โดยบริษัทฯ
จะชำระเงินงวดสุดท้ายและจะได้รับโอนที่ดินดังกล่าวในเดือนกันยายน 2547

จากการซื้อที่ดินดังกล่าว ทำให้บริษัทฯ มีที่ดินในบริเวณอ่าวภูเก็ตรวมพื้นที่ทั้งสิ้น 24 ไร่ 3 งาน
36.4 ตารางวา (39,745 ตารางเมตร)
ซึ่งมีความเหมาะสมเพื่อพัฒนาที่ดินตามแนวชายทะเลในอนาคต ทั้งนี้ บริษัทฯ
ยังคงมีที่ดินในกลางเมืองภูเก็ตอีก 1 แปลง มีพื้นที่ 8 ไร่ 2 งาน 11 ตารางวา (13,644
ตารางเมตร)

2.  การพัฒนาโครงการที่ดินจังหวัดภูเก็ต

ในปี 2546 บริษัทฯ
ดำเนินการศึกษาและวิเคราะห์เพื่อปรับปรุงข้อเสนอแผนโครงการฟื้นฟูและพัฒนาอ่าวภูเก็ตของปี
2544 และได้นำเสนอแผนดังกล่าวอีกครั้ง
โดยข้อเสนอฉบับใหม่นี้เน้นในการพัฒนาท่าเทียบเรือท่องเที่ยวขนาดใหญ่
และสิ่งอำนวยความสะดวกสำหรับนักท่องเที่ยว รวมทั้งมารีน่า
ศูนย์การประชุมและแสดงสินค้านานาชาติ และนันทนาการต่างๆ ทั้งนี้ บริษัทฯ
เสนอแผนที่จะอนุรักษ์และฟื้นฟูที่ป่าชายเลนและระบบนิเวศน์ของพื้นที่โดยรอบอ่าวภูเก็ต
และพัฒนาสวนสมเด็จพระศรีนครินทร์ ให้สำเร็จลุล่วงตามวัตถุประสงค์ในการจัดสร้าง

ท่ามกลางการพัฒนาเส้นทางเดินเรือท่องเที่ยวขนาดใหญ่ในเอเซียตะวันออก และทั่วโลก เช่น
ฮ่องกง สิงคโปร์ ฮาวาย และแวนคูเวอร์ นั้น
สภาพภูมิประเทศของจังหวัดภูเก็ตสามารถพัฒนาให้เป็นศูนย์กลางการท่องเที่ยวทางเรือ
และมีศักยภาพที่จะพัฒนาให้เป็นท่าเรือท่องเที่ยวขนาดใหญ่ ที่สำคัญของเอเชียตะวันออกและแปซิฟิก
ทั้งนี้ ภูเก็ตนอกจากจะพัฒนาให้เป็นท่าจอดเรือแล้ว สามารถให้บริการในทุกๆ
ด้านกับเรือที่เข้าเทียบท่าตั้งแต่การบริการจัดหาอาหาร เครื่องดื่ม และอื่นๆ
ตลอดจนการซ่อมเรือและบริการด้านอื่นๆ ปัจจุบันเรือท่องเที่ยวขนาดใหญ่สามารถรับผู้โดยสารได้กว่า
3,000 คน และลูกเรือประมาณ 1,000 คน

ในการพัฒนาโครงการนี้ รัฐบาลและองค์การส่วนท้องถิ่นได้จัดการประชุมและสัมมนา โดยบริษัทฯ
ได้ส่งตัวแทนเข้าร่วมสัมมนาเพื่อนำเสนอและชี้แจงผลที่ชาวภูเก็ตและประเทศจะได้รับจากการพัฒนาโครงการ
ตลอดจนแนวทางในการพัฒนาโครงการนี้จะเป็นประโยชน์ต่อทั้งบริษัทฯ ชุมชน และสภาพแวดล้อม
ประชาชนชาวภูเก็ตรวมทั้งจังหวัดภูเก็ต ตลอดจนองค์กรต่างๆ
เกี่ยวกับการท่องเที่ยวได้ให้การสนับสนุนโครงการฟื้นฟูและพัฒนาอ่าวภูเก็ตเป็นอย่างดี ปัจจุบันบริษัทฯ
อยู่ในระหว่างรอผลการอนุมัติจากรัฐบาล